5. ΑΠΟΦΑΣΙΣ ΥΠΟΥΡΓΩΝ ΣΥΝΤΟΝΙΣΜΟΥ ΟΙΚΟΝΟΜΙΚΩΝ ΚΑΙ ΕΡΓΑΣΙΑΣ Αριθ. 16328/Ε.229 της 11/21 Μαρτ. 1964 (ΦΕΚ Β΄ 102) Περί αυξήσεως των υπό του Ταμείου Συντάξεων Εφημεριδοπωλών και Υπαλλήλων Πρακτορείων καταβαλλομένων συντάξεων. Έχοντες υπ’ όψιν: 1.Τας διατάξεις του άρθρ. 2 του υπ’ αριθ. 19/1944 Νόμου «περί εξουσιοδοτήσεως του Υπουργού Οικονομικών όπως προβαίνη εις τροποποιήσεις των φορολογικών συντελεστών». 2.Την απόφασιν της Νομισματικής Επιτροπής την ληφθείσαν κατά την υπ’ αριθ. 918/55 συνεδρίασιν αυτής. 3.Την δια της υπ’ αριθ. 2608/12.10.63 αναφοράς του Ταμείου Συντάξεων Εφημεριδοπωλών και Υπαλλήλων Πρακτορείων, υποβληθείσαν πρότασιν του Διοικητικού Συμβουλίου αυτού περί αυξήσεως των συντάξεων κατά ποσοστόν 10%. 4.Τας κρατούσας οικονομικάς συνθήκας, αποφασίζομεν: Αι παρά του Ταμείου Συντάξεων Εφημεριδοπωλών και Υπαλλήλων Πρακτορείων, καταβαλλόμεναι συντάξεις αι απονεμηθείσαι επί τη βάσει των μέχρι της 21.5.63 ισχυσασών διατάξεων του Καταστατικού αυτού και μη αναπροσαρμοσθείσαι, έκτοτε, αυξάνονται από της 1 Ιουν. 1963 κατά 10%. Επίσης αυξάνονται κατά το αυτό ποσοστόν και αι αναπροσαρμοσθείσαι συντάξεις ως όμως η λόγω της αναπροσαρμογής αύξησις τυγχάνει μικροτέρα των δραχ. 100 και ήτις συμψηφίζεται προς την υπό της παρούσης παρεχομένην αύξησιν. Προς την ανωτέρω αύξησιν συμψηφίζεται πάσα τυχόν, δια γενικής αποφάσεως, χορηγηθησομένη αύξησις, των, υπό των Οργανισμών Κοινωνικής Ασφαλίσεως αρμοδιότητος Υπουργείου Εργασίας, παρεχομένων συντάξεων. Το μετά την ανωτέρω αύξησιν συνολικόν ποσόν εκάστης συντάξεως, εν ουδεμιά περιπτώσει δύναται να υπερβή τα 80% των αποδοχών ας θα ελάμβανεν ο συνταξιούχος αν εξηκολούθη εργαζόμενος. Η παρούσα δημοσιευθήτω δια της Εφημερίδος της Κυβερνήσεως. 